**R E L A C I O N**

**PËR**

**PROJEKTLIGJIN**

**“PËR DISA SHTESA DHE NDRYSHIME NË**

**LIGJIN NR.43/2023, “PËR QEVERISJEN ELEKTRONIKE”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Projektligji i propozuar ka si qëllim disa shtesa dhe ndryshime në ligjin nr.43/2023, “Për qeverisjen elektronike”, nëpërmjet të cilave propozohet, rregullimi i procesit të riinxhinierimit të shërbimeve, krijimi dhe funksionimi pranë AKSHI-t i Bordit Këshillimor, si organ konsultativ për çështjet e teknologjisë së informacionit, i cili zëvendëson Komitetin Ndërministror për Teknologjinë dhe Inovacionin, si dhe autorizimi që me urdhër të Kryeministrit të përcaktohet përbërja dhe rregullat e hollësishme për mënyrën e organizimit dhe të funksionimit të këtij Bordi dhe të sekretariatit të tij Teknik, shfuqizimi i ligjit nr.13/2016 “Për mënyrën e ofrimit të shërbimeve publike në sportel në Republikën e Shqipërisë”, i cili është ligji themeltar i funksionimit të ADISA-s, trajtimi financiar me shtesë për natyrë të veçantë pune për drejtorin e përgjithshëm të AKSHI-t dhe nëpunësit e njësive të përmbajtjes, si dhe disa ndryshime të tjera teknike, ne qëllim përmirësimin e ligjit të qeverisjes elektronike, disa prej të cilave janë evidentuar gjatë zbatimit të tij.

Gjithashtu, ofrimi i shërbimeve të autentifikimit, nënshkrimit elektronik, vulës elektronike dhe certifikatës elektronike të cilat mundësojnë të njëjtën vlefshmëri ligjore dhe fuqi provuese me formën shkresore, dhe për shtetasit shqiptarë dhe të huaj, është një tjetër ndryshim i bërë në projektligj.

Nëpërmjet ndryshime të propozuara është parashikuar se standardet e projektimit të sistemeve TIK në administratën publike të miratohene me Udhëzim të Drejtorit të Përgjithshëm të Agjencisë Kombëtare të Shoqërisë së Informacionit.

Gjithashtu, nëpërmjet këtij projektakti është propozuar shfuqizimi i pikës 3 të nenit 9 dhe shkronjës “h”, të nenit 29 të ligjit nr. 43/2023 “Për Qeverisjen Elektronike” duke hequr kështu parashikimin se rregullat, forma e vetëdeklarimit dhe procedurat për pajisjen me autorizimin e përmbushjes së standardeve të sigurisë elektroniket si dhe parashikimin për përcaktimin e Autoritetit licencues për monitorimin e zbatimit të kontratatve për Projekte me natyre të vecantë dhe komplekse.

1. **VLERËSIMI I PROJEKTLIGJIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projektligji nuk është parashikuar në programin e përgjithshëm analitik të projektakteve të Këshillit të Ministrave, për vitin 2024.

1. **ARGUMENTIMI I PROJEKTLIGJIT LIDHUR ME PËRPARËSITË, PROBLEMATIKAT, EFEKTET E PRITSHME**

Ndryshimet e propozuara kanë si qëllim të ndryshojnë dispozitat e ligjit nr.43/2023, “Për qeverisjen elektronike”, të lidhura me krijimin dhe funksionimin e Komitetit Ndërministror për Teknologjinë dhe Inovacionin, si organ konsultativ për çështjet e teknologjisë dhe inovacionit, i parashikuar në pikën 3, të nenit 22, të këtij ligji.

Parashikohet gjithashtu ofrimi i shërbimit të nënshkrimit elektronik për shtetasit shqiptar dhe të huaj, ndryshim ky i cili sjell risi të shumta për qytetarët, duke përfshirë lehtësimin e procedurave administrative, reduktimin e nevojës për printim dhe dorëzim fizik të dokummenteve dhe sigurimin e një mënyre të sigurt dhe më të lehtë për të firmosur dokumentet. Ofrimi i shërbimeve të autentifikimit, nënshkrimit elektronik, vulës elektronike dhe certifikatës elektronike për shtetasit shqiptarë dhe të huaj përmirëson efikasitetin dhe lehtëson qasjen në shërbimet qeveritare dhe me bizneset.

Gjithashtu, është parashikuar edhe përfitimi i një shtese për natyrë të veçantë pune çdo muaj. Ky parashikim vjen si rezultat i vështirësive të vazhdueshme që AKSHI has në lidhje me rekrutimin e stafit për shkak të pagave të kufizuara, të cilat nuk janë në nivelin e pagave që ofron tregu për këto detyra dhe funksione specifike.

Sqarojmë se, pagat e punonjësve që përmbushin funksione të tilla specifike në fushën e teknologjisë së informacionit, janë relativisht të larta në treg. AKSHI aktualisht për shkak të kuadrit ligjor ekzistues, has pengesa për rekrutimin e ekspertëve më të mirë. Pra mungon një skemë atraktive pagash që të sigurojë përthithjen e nevojshme të ekspertizës së burimeve njerëzore dhe më tej qëndrueshmërinë e tyre në Agjenci.

Një tjetër ndryshim i propozuar në projektligj është edhe shfuqizimi i ligjit nr.13/2016 me të cilin funksionon ADISA. Me shkresën nr. 56 prot., datë 22.01.2024, Agjencia për Dialog dhe Bashkëqeverisje ka përcjellë kërkesën për shfuqizimin e ligjit nr.13/2016, “Për mënyrën e ofrimit të shërbimeve publike në sportel në Republikën e Shqipërisë”, i cili është ligji themeltar i funksionimit të ADISA-s, duke qenë se, me mbylljen e sporteleve fizike, si dhe duke mbajtur në konsideratë se 50% e përmbajtjes tij është e pazbatueshme për arsye se tanimë e ka kryer misionin që kishte, duhet shfuqizuar.

Gjithashtu, në projektaktin e propozuar janë parashikuar disa ndryshime në kuadër të akteve nënligjore që buronin nga ligji. Konkretisht është propozuar shfuqizimi i pikës 3 të nenit 9, shkronjës ”h” të nenit 29, si dhe të pikës 2 të nenit 54 të ligjit nr. 43/2023 “Për Qeverisjen Elektronike” përkatësisht për:

* përcaktimin e rregullave, format e vetëdeklarimit dhe procedurat për pajisjen me autorizimin e përmbushjes së standardeve të sigurisë elektroniket si dhe parashikimin;
* përcaktimin e Autoritetit licencues, kushtet dhe kriteret për licencim, për monitorimin e zbatimit të kontratës për projekte me natyre të vecantë dhe komplekse;
* miratimin e standardeve të projektimit të sistemeve TIK në administratën publike,

të cilat nuk do jenë më akte nenligjore, si dhe është parashikuar që Autoritetet publike/subjektet private, përgjegjëse për ofrimin e shërbimit elektronik, përpara vënies në punë të sistemeve apo shërbimeve elektronike, janë të detyruara të përmbushin minimalisht standardet qeveritare të TIK-ut dhe standardet e shërbimeve publike elektronike (e-shërbimet) që miratohen me udhëzim të drejtorit të përgjithshëm të AKSHI-t.

1. **VLERËSIMI I LIGJSHMËRISË, KUSHTETUETSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji është në përputhje të plotë me Kushtetutën e Republikës së Shqipërisë dhe legjislacionin vendas.

1. **VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKET NORMATIVE)**

Ky projektligj nuk përafron *acquis* të BE-së.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Projektligji përbëhet nga 15 nene.

Në nenin 1 të projektligjit të propozuar parashikohet ndryshimi të nenit 4, konkretisht, ndryshimi i pikës 37, duke dhënë përkufizimin e “Shërbimit publik elektronik” i cili është produkti që ofrohet nga institucionet e administratës shtetërore, të pavarura dhe të qeverisjes vendore, brenda juridiksionit të tyre, personave fizikë dhe juridikë, në bazë të kërkesave së tyre dhe që rezulton në një përgjgije të formave të ndryshme, si çertifikatë, licencë, leje, vërtetim etj., nga institucioni përgjegjës, i parashikuar në ligj.

Gjithashtu në këtë nen parashikohet të shtohet pika 47 duke përkufizuar “Riinxhinerimin” i cili është procesi që synon thjeshtëzimin e procedurave administrative të nevojshme për përfitimin e një shërbimi, të dokumentacionit përkatës apo të aktiviteteve të ndryshme, të lidhura me lëvrimin e shërbimit, edhe nëpërmjet përdorimit të teknologjisë së informacionit.

Në nenin 2 të projektligjit parashikohet një ndryshim në shkronjën “c”, të nenit 8 duke zëvendësuar togëfjalëshin *“BCC”* me togëfjalëshin *“BC”* dhe zëvendësimin e togëfjalëshit *“DRC”* më togëfjalëshin *“DR”.* Kjo për shkak se ështëvlerësuar si më e përshtatshme përdorimi i termit “BC” (Business Continuity) dhe “DR” (Disaster Recovery) si koncepte më gjithëpërfshirëse dhe më themelor pasi qendrat e vazhdueshmërisë së punës dhe/ose rimëkëmbjes nga katastrofat janë elemente përbërës të koncepteve “Vazhdimësi e Punës” (BC) dhe “Rimëkëmbje nga fatkeqësitë” (DR).

Për më tepër edhe vetë kuptimi i këtij elementi të ligjit lidhet me konceptet në vetvete sesa me vendndodhjen fizike të një prej elementeve të konceptit.

Në nenin 3 të projektakti, parashikohen disa ndryshime në nenin 9 të aktit në fuqi, përkatësisht në shkronjën “ç” duke zëvendësuar togfjalëshin “...në të cilën shërbimet dhe sistemet nuk mund të jenë funksionale;” me togfjalëshin “...të pranueshme në të cilën shërbimet dhe sistemet mund të mos jenë funksionale;”.

Ky ndryshim është një riformulim gjuhësor për të qartësuar kuptimin e kësaj pike të nenit duke qënë se politikat e vazhdueshmërisë së punës hartohen me qëllim përcaktimin e specifikave për të garantuar funksionimin e sistemeve duke synuar disponueshmërinë e tyre maksimale. Duke marrë parasysh se për shkaqe të parashikuara/paparashikuara teknike sistemi mund të jëtë jo funksional për një inteval kohor të caktuar është vlerësuar që të saktësohet termi ‘...të pranueshme në të cilën shërbimet dhe sistemet mund të mos jenë funksionale...”. Gjithashtu parashikohet shfuqizimi i pikës 3.

Në nenin 4 të projektligjit parashikohen një ndryshim në përmbajtjen e nenit 11, përkatësisht në pikën 5 pas togëfjalëshit *“...bëjnë ruajtjen e...”* shtohet togëfjalëshi *“... të paktën një kopje të...”*.

Në nenin 5, të projektligjit parashikohet ndryshimi i pikave 3 dhe 4, të nenit 22, të ligjit nr.43/2023, “Për qeverisjen elektronike”. Ky ndryshime propozohet për shkak të nevojës së këshillimit me anë të një Bordi Këshillimor në funksion të përmbushjes së fushës së veprimtarisë së AKSHI-t. Mënyra e organizimit dhe funksionimit të këtij Bordi Këshillimor mbeten e njëjta, nëpërmjet urdhërit të Kryeministri.

Në nenin 6 të projektligjit parashikohet të shtohet në shkronjën “c” të nenit 25, në grupin e subjekteve që përfitojnë nga shërbimi i autentifikimit, nënshkrimit elektronik, vulës elektronike dhe certifikatës elektronike edhe qytetarët shqiptar dhe shtetasit e huaj.

Në nenin 7 të projektligjit parashikohet një ndryshim në shkronjën “a” të nenit 27 të aktit në fuqi duke e riformuluar sipas përmbajtjes: *“a) përcakton standardet qeveritare të TIK-ut dhe standardet e shërbimeve publike elektronike (e-shërbimet) në përputhje me standardet ndërkombëtare dhe evropiane, të adoptuara, që do të ndiqen nga institucionet e administratës shtetërore dhe subjektet private.”.*

Duke qënë se objekti i ligjit të QE janë shërbimet publike elektronike që ofrohen nga infrastrukturat qeveritare kemi saktesuar terminologjinë dhe kemi hequr termin shqiptare.

Në nenin 8 të projektligjit parashikohet shfuqizimi i shkronjën “h” të nenit 29.

Në nenin 9, parashikohet një ndryshim në pikën 2, të nenit 30, parashikohet që Drejtori i përgjithshëm i AKSHI-t, mbështetet nga dy zëvendësdrejtorë.

Në nenin 10 të projektligjit parashikohet të shtohet një paragraf në nenin 34 të ligjit në fuqi duke parashikuar se Drejtori i Përgjithshëm dhe nëpunësit e njësive teknike të përmbajtjes së AKSHI-t, përveç pagës sipas kategorive të pagës së përcaktuar me Vendim të Këshillit të Ministrave, përfitojnë një shtesë për natyrë të veçantë pune deri në masën 500,000 (pesëqind mijë) lekë në muaj. Masa e shtesës për natyrë të veçantë për secilën kategori përcaktohet me vendim të Këshillit të Ministrave.

Ky parashikim, vjen si rezultat i vështirësive të vazhdueshmë që AKSHI has në lidhje me rekrutimin e stafit për shkak të pagave të kufizuara të cilat nuk janë në nivelin e pagave që ofron tregu për këto detyra dhe funksione specifike.

Sqarojmë se, pagat e punonjësve që përmbushin funksione të tilla specifike në fushën e teknologjisë së informacionit, janë relativisht të larta në treg. AKSHI aktualisht për shkak të kuadrit ligjor ekzistues, has pengesa për rekrutimin e ekspertëve më të mirë. Pra, mungon një skemë atraktive pagash që të sigurojë përthithjen e nevojshme të ekspertizës së burimeve njerëzore dhe më tej qëndrueshmërinë e tyre në Agjenci.

Në nenin 11 të projektligjit parashikohet një ndryshim në shkronjën “dh” të nenit 37 duke zëvendësuar togëfjalëshin “...*dhe qendrën e ruajtjes së informacionit (Back-up Center)...”* me togëfjalëshin“*...dhe sistemet e ruajtjes së informacionit (Backup Systems)…*”. Ky ndryshim vjen si rrjedhojë e zhvillimeve aktuale të kohës, udhëzimeve dhe praktikave më të mira ndërkombëtare, një qendër backup nuk është një element i përdorshëm, sikurse janë qendrat e vazhdueshmërisë së punës ose qendrat e rimëkëmbjes nga katastrofat. Ndërkohë backup si procedurë është themelore. Për këtë arsye propozojmë që të përdoret termi sistemet e backup në vend të qendrës së backup. Kjo edhe për arsye se backup jo domosdoshmërisht realizohet në një qendër fizike, në ndryshim nga qendra e vazhdueshmërisë së punës dhe/ose qendra e rimëkëmbjes nga katastrofat.

Në nenin 12 të projektligjit parashikohen disa ndryshime në nenin 54, duke riformuluar pikën 1 te ligjit në fuqi sipas përmbajtjes si vijon*: “Projektet TIK në administratën publike zhvillohen dhe projektohen duke garantuar ndërveprueshmërinë e sistemeve dhe shërbimeve përmes Platformës Qeveritare të Ndërveprimit”.* Gjithashtu, parashikohet shfuqizimi i pikës 2të nenit 54 .

Në nenin 13 të projektligjit, parashikohet edhe ndryshimi i nenit 57, duke pasqyruar dispozitat ligjore për aktet nënligjore që duhet të nxirren me vendim të Këshillit të Ministrave dhe me udhëzim të Drejtorit të Përgjithshëm të AKSHI-t, konkretisht në hiqet togfjalëshi “...9, pika 3, 29, shkronja “h”, dhe 54, pika 2...”, si dhe shtohet togfjalëshi “...neni 34...”. Gjithashtu në pikën 2 parashikohet që tek aktet nënligjore që do të ngarkohet të nxjerri drejtori i përgjithshëm i AKSHI-t të shtohet dhe pika 2 e nenit 9.

Në nenin 14, të projektligjit parashikohet shfuqizimi i Ligjit Nr. 13/2016, i cili është ligji themeltar i funksionimit të ADISA-s.

Në nenin 15, parashikohet hyrja në fuqi e këtij ligji 15 ditë pas botimit në Fletoren zyrtare.

1. **INSTITUCIONET DHE ORGANET QË NGARKOHEN PËR ZBATIMIN E LIGJIT**

Institucioni i ngarkuar me zbatimin e këtij ligji është Agjencia Kombëtare e Shoqërisë së Informacionit.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTLIGJIT**

Projektligji u hartua nga AKSHI.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Miratimi i këtij projektligji do të ketë efekte financiare shtesë për buxhetin e shtetit në zërin e pagave por kuantifikimi i këtij përfitimi është i pamundur të kryhet në këto momente, pasi ende nuk është vendosur mbi masën e këtij shpërblimi për kategori të veçanta nëpunësish. Masa e shtesës për natyrë të veçantë për secilën kategori do të përcaktohet me vendim të Këshillit të Ministrave.

**PROPOZUESI**

**K R Y E M I N I S T R I**

**EDI RAMA**